《游玉仙诸洞戏题碧云石崖》
宋代·王执礼

已从鹿岩游，更入龙洞去。
横足螃蟹行，连臂猿猱度。
滑径铿蜡屐，阴崖然桦炬。
振策扶颠隮，扪萝猛攀附。
涂险几欲穷，境胜忽有遇。
谽谺通石窦，参差流玉乳。
形开趣弥深，兴集理自裕。
便将遗世纷，且复恣幽步。
纡余穷冥搜，淹留迫颓暮。
题诗识苍壁，聊写心迹素。
重游岂无期，恐忘来时路。

作者简介：王执礼，号竹寮，金华（今属浙江）人（《咸淳临安志》卷二五）。与理宗宝祐中知丰县朱杰同时（清光绪《金华县志》卷九）。今录诗六首。